**Făcând lumină în mine**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Făcând lumină în mine

Se-ntunecă în jur,

Când se apropie zorii,

La mine se-nserează

Nu pot vedea și-n afară

Și-nlăuntru în același timp.

Fructele, florile, fiarele

Le pot inventa numai când nu le găsesc.

Nimic din ce ascund nu trăiește

Dincolo de hotarele mele.

Niciodată, niciodată nu se va sparge

Echilibrul perfect

Care doarme-ntre lume

Și sufletul meu?

Numai pentru că nu există-n afară

Îl văd în mine-atât de limpede pe Dumnezeu?